钦定古今图书集成/理学汇编/文学典/第113卷 > 石沆
## 钦定古今图书集成/理学汇编/文学典/第113卷 > 石沆

按《列朝诗集》，沆字瀣仲，如皋人。有《白云居士集》二卷，
瀣仲殁后，万历庚戌岁，其友人殷之泽所定也。余采
诗于白下，从黄仲子得瀣仲诗，读而异之，不知为何
许人。访之金陵人，金陵人亦莫知瀣仲为何人也。其
为诗，陶冶性情，萧闲疏放，雅以寒山击壤自命，而吾
则以为古之香山、今之江门也。读其诗，窥见其志意
糠秕世故，寻仙学佛，超然自远，不可羁绁者也。自叙
其《江门》诗曰：“余素苦作诗，不能即就。或日一就者有
之，或月一就者有之。壬辰前孟春之月，《拟香山》诗，依
平叶为声，一昼夜得近体三十绝句四，知其非俪花
斗叶，以声律为能事者也。大江南北，仅一衣带，去瀣
仲不及三十年。其流风遗书，寥寥若”此，而余乃旦暮
遇之，如见优昙钵花，得未曾有，岂不快哉！明《广陵诗》
载其诗数首，殊不足观。瀣仲面目，几为所掩。以此知
识真者之寡，而求子云于后世，良未可几也。余取瀣
仲诗冠于近代名士之首，锺记室品陶征士为隐逸
诗人之宗。余于近代，愿以推瀣仲，与知者共定之。